《咏古十六首 其十三》
宋代·华镇

秋阳铄金石，康庄昼如焚。乘轩及负荷，累足朝市门。

挥汗散凌雨，腾埃播长云。隋珠弹黄雀，贵贱谁复论。

安知北窗下，乃有羲皇人。高卧挹清风，翛然远世纷。

绿琴寂繁奏，白醅漉纶巾。井水患甘旨，膏兰困明芬。

何用结庐地，喧填走车轮。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。